Informácia k pripravovanému workshopu a sekcii na tému pracovné kompetencie a Industry 4.0

Na inovačný proces sa upozorňuje ako na potenciálnu rozvojovú príležitosť i v podmienkach Slovenskej republiky, a to i s ohľadom na komparatívnu výhodu, ktorú predstavuje pre Slovensko jeho ľudský kapitál. Inovačný proces reflektovaný v koncepte Industry 4.0 je v súčasnosti predmetom celospoločenského i vedecko-výskumného záujmu s ohľadom na možné rozvojové príležitosti, prínosy, výzvy ale i bariéry a riziká a dopady na trhu práce a v rámci formovania ľudského kapitálu.

V rámci projektu VEGA 2/0077/19 : Pracovné kompetencie v kontexte rozvoja priemyslu 4.0 venujú riešitelia pozornosť výzvam, ktoré adaptácia prvkov Industry 4.0 prináša v oblasti pracovných kompetencií požiadaviek, a to vo vzťahu ku kvalifikačným stupňom. V kontexte porovnania najvyšších, stredných a najnižších kvalifikačných stupňov NKR je cieľom projektu identifikovať dôležitosť špecifických pracovných kompetencií 4.0 na základe expertných hodnotení pracovníkov vo vybranom priemyselnom sektore. Riešitelia spolupracovali pri zbere dát so zástupcami Zväzu automobilového priemyslu SR a spoločnosti SOVA Digital, a.s.

Výsledky empirického zisťovania, ktoré budú publikované v pripravovanej monografii prinášajú zistenia hodnotenia dôležitosti pracovných kompetencií 4.0, odhady chýbajúcich pracovných kompetencií v kontexte akceptácie a používania inovácií 4.0 ako i zistenia o faktoroch podieľajúcich sa na procese akceptácie a používania inovácií 4.0.

## Pre tých, ktorých daná oblasť ako i celkový kontext Industry 4.0 oslovuje, dávame do pozornosti pripravovaný workshop a sekciu k téme, ktoré sa uskutočnia v rámci konferencie EAI Mobility IoT 2021 - 8th EAI International Conference on Mobility, IoT and Smart Cities. Konferencia sa koná v online priestore 24.-26. novembra 2021.

K dispozícii sú linky s bližšími informáciami:<https://mobilityiot.eai-conferences.org/2021/online-session-work-competencies-in-the-context-of-industry-4-0-development/>

<https://mobilityiot.eai-conferences.org/2021/workshop-industry-4-0-in-the-human-capital-optic/>

Cieľom workshopu je položiť dôraz na obojstranne prepojený vzťah medzi technologickým a spoločenským prostredím a zdôrazniť potrebu optiky ľudského kapitálu pri analýze konceptu Industry 4.0 s ohľadom na udržateľný a úspešný proces akceptácie a používania inovácií 4.0. Táto optika si vyžaduje reflektovať vývoj požiadaviek pracovného prostredia 4.0 diferencovane vo vzťahu k rôznym skupinám pracujúcich.